

**STEM UN PILSONISKĀS LĪDZDALĪBAS NORISES**

**PIRMSSKOLAS IZGLĪTĪBAS PROCESĀ**

**Izglītības mērķis pirmsskolā**

Pirmsskolas izglītības mērķis ir zinātkārs, radošs un dzīvespriecīgs bērns, kas dzīvo veselīgi, droši un aktīvi, patstāvīgi darbojas, ieinteresēti un ar prieku mācās, gūstot pieredzi par sevi, citiem, apkārtējo pasauli un savstarpējo mijiedarbību tajā.

**Norises īstenotājs**:

1. rada situāciju, kurā bērnam rodas vajadzība apgūt jaunas zināšanas, izpratni, prasmi vai ieradumu, pārrunā sasniedzamo rezultātu (kā, kur, ar kā palīdzību to izdarīt), noskaidro bērna iepriekšējo pieredzi (ko bērns jau zina un prot);
2. piedāvā jaunu informāciju un iespēju gūt daudzveidīgu mācīšanās pieredzi un pārrunā, kā notiks darba izvērtēšana, virza bērna iesaistīšanos un atbalsta, kad tas nepieciešams, aicina izmantot apgūto dažādos veidos un vārdiski apstiprina paveikto;
3. novērtē bērna sniegumu, rosina bērnu pašu novērtēt savu sniegumu, pārrunā, kur apgūtā prasme vēl varētu noderēt un kā to uzlabot;
4. pielāgo norises saturu bērnu vecumam, spējām un interesēm, sasaista ar pirmsskolas mācību programmu, izmanto piemērus no bērna ikdienas pieredzes;
5. sagatavo piemērotus un drošus materiālus, pārbauda to lietošanas iespējas pirms norises un nodrošina, ka bērniem tie ir viegli lietojami;
6. plāno nodarbību kā dinamisku procesu ar praktisku darbošanos, paredz ievadu, galveno aktivitāti un noslēgumu ar kopīgu secinājumu izdarīšanu;
7. sniedz bērniem vienkāršas, īsas un vizuāli piemērotas instrukcijas, darbību skaidro soli pa solim, pārliecinās par bērnu izpratni un iesaisti;
8. iedrošina bērnus uzdot jautājumus, formulēt secinājumus, sadarboties pāros vai mazās grupās, rosina uzklausīt vienam otru un sadarboties;
9. vienojas ar grupas pedagogu par sadarbību norises laikā;
10. iespēju robežās ņem vērā bērnu individuālās vajadzības un veselības stāvokli, pielāgo aktivitātes tā, lai visi bērni varētu piedalīties;
11. ievēro higiēnas un drošības prasības norises laikā, pārliecinās par telpas piemērotību, izskaidro bērniem drošības noteikumus;
12. ierodas savlaicīgi, sagatavo vidi un materiālus nodarbībai, pārliecinās par to atbilstību, ievēro pirmsskolas izglītības iestādes noteikumus;
13. respektē bērnu privātumu un izglītības iestādes noteikumus par fotografēšanu un filmēšanu, materiālus publicitātei izmanto tikai ar iestādes un vecāku atļauju;
14. nodrošina, ka saturs un pasniegšanas veids ir bērniem saprotams, emocionāli pozitīvs, rada prieku par mācīšanos un iedvesmo tālākai izziņai.

**Konteksts**

**1. Mācību saturs**

* ***Atbilstība vecumam un attīstības līmenim***

5-6 gadu vecumā bērni spēj uzklausīt instrukcijas un sekot tām, bet uzmanības noturība joprojām ir īsa. Tādēļ saturs jādala īsos, strukturētos posmos. Jēdzieni jāpaskaidro ar ikdienā saprotamiem piemēriem. Grupā attīstības līmenis būs atšķirīgs, tāpēc saturs jāveido tā, lai varētu iesaistīties visi bērni.

* ***Tematiskā saskaņotība ar pirmsskolas mācību programmu***

Norisei jāveic papildinoša, nevis aizvietojoša funkcija. Norises mērķis nav zināšanu apjoms, bet domāšanas un izziņas prieka veicināšana. Ļoti svarīga ir saskaņošana ar pedagogu, lai piedāvātais saturs nebūtu par sarežģītu.

* ***Novitāte***

Norises īstenotājs bērniem var sniegt unikālu pieredzi – iepazīstināt ar tehnoloģijām vai profesijām, ko bērni ikdienā neredz. Tas paplašina redzesloku un rosina saprast, ka STEM zināšanām ir nozīme reālajā dzīvē.

* ***Spēles un stāsti kā instruments***

Stāsti palīdz sasaistīt zināšanas ar emocijām un tēliem. Spēle rada drošu vidi, kur bērns drīkst kļūdīties un atkārtot. Personificēti tēli palīdz sarežģītas parādības padarīt bērnam tuvākas.

* ***Aktivitāšu dažādība un prasmju attīstīšana***

Norise jābalsta aktivitāšu dažādībā: kustība, eksperiments, vizuāli materiāli, stāsts u.c. Tā bērni var izmantot dažādas maņas un mācīšanās stilus. Papildus svarīgi, lai norise attīstītu prasmes novērot, salīdzināt, sadarboties, ne tikai apgūt faktus.

**2. Mācību vide un metodika**

* ***Praktiska darbošanās***

Bērni šajā vecumā efektīvi mācās caur pieredzi, pieskaroties materiāliem vai priekšmetiem, salīdzinot, pārbaudot. Vienkārši eksperimenti bērnam ir daudz nozīmīgāki nekā gari paskaidrojumi.

* ***Materiālu atbilstība***

Materiāliem jābūt drošiem: pietiekami lieliem, lai nevar norīt, viegli satveramiem un izturīgiem. Labāk izmantot pazīstamus sadzīves priekšmetus nekā sarežģītas ierīces. Tehnoloģiju (piem., planšetes) izmantošana var būt papildinājums, bet ne norises pamatforma.

* ***Sensorā pieredze***

Dažādu maņu (redze, dzirde, tauste, oža) iesaiste padara mācīšanos jēgpilnāku. Piem., bērni var klausīties dažādas skaņas, pētīt ar palielināmo stiklu, just svara atšķirības.

* ***Grupu darbs un sadarbība***

Darbs pāros vai nelielās grupās veicina sadarbības un socializācijas prasmes. Bērni iemācās dalīties, gaidīt savu kārtu, uzklausīt cits citu.

* ***Elastīga pieeja***

Bērnu reakcijas var būt neparedzamas. Ja kāda aktivitāte ir par sarežģītu, to nepieciešams vienkāršot. Ja norisē bērni aizraujas ar kādu atsevišķu procesu, jāļauj to paildzināt, vienlaikus sekojot laika kopējam limitam.

* ***Dinamisks ritms***

Norisei jābūt strukturētai: īss ievads, galvenā aktivitāte, noslēgums ar kopsavilkumu. Pārāk ilga vai vienveidīga norise rada nogurumu un intereses zudumu.

* ***Papildu aspekti***

Telpai jābūt norisei atbilstoši un ērti iekārtotai. Instrukcijām jābūt vienkāršām un vizuāli parādītām. Bērnu jautājumi jāuztver ar cieņu, jo tie veicina zinātkāri. Radošs noslēgums palīdz nostiprināt apgūto.

**3. Drošība**

* ***Fiziskā un emocionālā drošība***

Pirms norises jāpārliecinās par telpas drošību (kontaktligzdas, evakuācijas ceļi). Nedrīkst izmantot asus, trauslus, smagus vai ļoti sīkus priekšmetus. Mēbelēm jābūt stabilām, inventāram – pārdomāti un mērķtiecīgi izvēlētam. Eksperimentiem jābūt emocionāli drošiem (bez pārmērīga trokšņa vai stresa bērnam).

* ***Materiālu un aprīkojuma pārbaude***

Viss aprīkojums pirms norises jāpārbauda. Īpaši svarīgi – baterijas un ierīces, kas var radīt riskus. Jāizvēlas tikai nekaitīgas vielas.

* ***Higiēna***

Pirms un pēc norises bērniem jāmazgā rokas. Jāizmanto tīri un droši trauki. Jāpievērš uzmanība bērnu alerģijām un citiem veselības stāvokļa aspektiem, kam var būt kāda ietekme norises kontekstā.

* ***Pieaugušo klātbūtne***

Viesim norise jāvada tāda pedagoga klātbūtnē, kurš pazīst bērnus. Ja ir vairākas aktivitāšu stacijas, katra jāuzrauga pieaugušajam.

* ***Instrukciju vienkāršība***

Drošības noteikumiem jābūt ļoti skaidriem, precīzi formulētiem, īsiem un parādītiem vizuāli vai praktiski. Bērni nevar iegaumēt sarežģītus noteikumus.

* ***Atbildības sadalījums***

Norises īstenotājs atbild par materiālu drošību un aktivitāšu vadīšanu, pedagogs – par bērnu uzvedību un pirmo palīdzību.

**4. Organizatoriskie un sadarbības aspekti**

* ***Praktiskā sagatavošanās***

Norises īstenotājam jāierodas savlaicīgi, jāsagatavo materiāli, jāizvērtē un jāpielāgojas telpai (ja attiecināms). Pedagogs var bērnus iepriekš sagatavot, īsi pastāstot, kas notiks.

* ***Īpašas vajadzības***

Grupā var būt bērni ar dažādām attīstības vai veselības īpatnībām. Norises jāplāno un jāpielāgo tā, lai visi varētu iesaistīties.

* ***Komunikācija ar bērniem***

Norises īstenotājam jārunā draudzīgi un vienkārši, izmantojot bērniem saprotamus piemērus. Norises īstenotāja ieinteresētība un pozitīva attieksme ir tikpat svarīga kā saturs.

* ***Fotografēšana un publicitāte***

Bērnus nedrīkst fotografēt vai filmēt bez vecāku un izglītības iestādes piekrišanas. Ja materiāli tiek izmantoti publicitātei, par to jāvienojas iepriekš.

* ***Sadarbība norises procesā***

Pedagogam jābūt iesaistītam, viņš palīdz sadalīt grupas, papildina norises īstenotāju, sasaistot notiekošo ar bērnu pieredzi. Tas rada bērniem drošības sajūtu. Tas jāpārrunā pirms norises, lai izvairītos no pārpratumiem.

* ***Atgriezeniskā saite***

Pēc norises ieteicams bērnu grupā un ar pedagogu pārrunāt, kas izdevās, kas bērniem patika un ko varētu uzlabot nākamreiz.

* ***Cieņa pret noteikumiem un vērtībām***

Norises īstenotājam jāievēro pirmsskolas izglītības iestādes noteikumi (apavi, apģērbs, kārtība) un jāuztur neitrāla, uz mācīšanos orientēta pieeja (bez politiskiem vai reliģiskiem vēstījumiem).

Atbalsta materiāli norises sagatavošanai pieejami šeit: [***Norišu īstenotājiem | Valsts izglītības attīstības aģentūra***](https://www.viaa.gov.lv/lv/stem-un-pilsoniska-lidzdaliba/norisu-istenotajiem)

Ministru kabineta 21.11.2018. noteikumi Nr.716 [“Noteikumi par valsts pirmsskolas izglītības vadlīnijām un pirmsskolas izglītības programmu paraugiem”](https://likumi.lv/ta/id/303371-noteikumi-par-valsts-pirmsskolas-izglitibas-vadlinijam-un-pirmsskolas-izglitibas-programmu-paraugiem)

[Pirmsskolas mācību programma](https://mape.gov.lv/catalog/materials/1F6E6155-9FAF-4B29-A41D-A3AF9A965B4F/view)